Mhenni Xellafi yessufeɣ-d adlis1 deg 2020 di ddema n Zdek Mulud, anida i dyura aṭas seg tezlatin-is. Yexdem tasleḍt i kra seg-sent, yerna-d tadiwennit i yexdem yid-s. ɣer waya yewwi-d ɣef tsenmeddurt-is s telqey. D aferdis i aɣ-iɛawnen akken ad d-nini, ZDEK Mulud ilul ass n 13 ctember 1960 di taddart n At xelfun, lɛerc n At dwala, di Tizi Wezzu. D amaẓuẓ gar watmaten-is, yekcem ɣer unnar n tmedyazt mi yessawed 13 n yiseggasen di lɛemer-is. Ma d azawan yebda-t s yiwet n snitra i dyexdem s ufus-is, almi i yessaweḍ 18 n yiseggasen i yekseb snitra n tidet. Am waken i tid-yeqqar zdek yal tikkelt, di tazwara n umecwar-is yella d imsetḥi nezzeh.